Tolong jelaskan mengenai Sinopsis dari Sarébu Hiji Peuting dalam bahasa sunda

Carita nyokot tempat nalika jaman Sassanid sarta dimimitian ku raja Pérsia Shahryar. Raja maréntah pulo nu euweuh ngaranan "antara India jeung Cina" (dina édisi modéren dumasar naskah basa Arab, raja maréntah India jeung Cina). Nalika Shahryar nganyahoankeun yén istrina jeung kabogohna boga niat maéhan manéhna, éta pasangan téh ahirna diéksekusi. Alatan raja boga kayakinan yén kabéh awéwé bakal kawas kitu hianatna, raja nugaskeun vizier-na pikeun méré sang raja pamajikan anyar unggal peuting (dina sababaraha vérsi, unggal tilu peuting). Sanggeus méakkeun sapeuting jeung panganténna, éta pamajikan anyar téh diéksekusi nalika subuh. Prakték ieu nerus keur sababaraha lilana, nepikeun ka anak awéwé vizier nu pinter Sheherazade ("Scheherazade" dina basa Ingggris, atawa "Shahrastini", ngaran basa Pérsia) ngarencanakeun sarta jadi sukarélawati pikeun jadi garwa raja satuluyna. Kalayan bantuan dulurna Dunyazad, unggal peuting sanggeus pernikahannana, ieu wanoja téh ngadongéng keur raja mangjam-jam lilana, tapi unggal nepi ka subuh, dongéng diahiran ku carita nu ngagantung, nu nyababkeun raja panasaran hayang ngadéngé kumaha sésa dongéng satuluyna. Ahirna, Sheherazade bisa nepikeun ka ngalahirkeun tilu budak lalaki. Raja yakin kana kasatiaannana sarta ahirna raja nyabut putusannana.

Dongéng ieu loba rupana; ngawengku dongéng sajarah, cinta, tragédi, komédi, sajak, burlesque jeung legenda rélijieus Muslim. Sababaraha carita nu kasohor dina tarjamah kulon nyaéta Lampu Aladin, Sindbad si Palaut urang Pérsia, jeung dongéng Ali Baba jeung Opat puluh Rampog; Aladin jeung Ali Baba paktana diasupkeun ngan dina abad ka-18 ku Antoine Galland, oriéntalis Perancis, nu ngaku kungsi ngadéngé dongéng ieu liwat lisan ti tukang dongéng Maronite ti Aleppo di Syria. Mangjumlah-jumlah carita ngagambarkeun jin, méjik, jeung tempat legendaris, nu mana sering nyampur jeung jalma beneran sarta géografina; kholifah Harun al-Rasyid mangrupa protagonis nu ilahar, saperti ogé tukang sajak pangadilanana Abu Nuwas sarta vizierna, Ja'far al-Barmaki. Kadang-kaadng karakter dina dongeng Scheherazade mimiti nyaritakeun karakter lianna minangka carita soranganana, sarta carita éta bisa jadi nu lian nyaritakeun oge, hasilna tekstur naratifna jadi manglapis-lapis lobana.

Dina peuting pamungkas (kasarebu hiji) Sheherazade ngahadiahan Sang Raja ku tilu urang anakna sarta menta ampunan. Raja ngabulkeun pamentana sarta maranéhannana hirup dina suka bungah jeung kagumbiraan.